กูรูเคาะ 4 หุ้นเด็ด SET พรุ่งนี้ Sideway ขาขึ้น
โบรกมองแนวโน้มการลงทุนในวันพรุ่งนี้ (15 มิ.ย.) เชื่อว่าตลาดจะแกว่ง Sideway up โดยในทางเทคนิคให้แนวรับที่ 1,412 จุด หากหลุดลงมาต่ำกว่านี้อาจจะลงไปทดสอบ 1,400 จุด ส่วนแนวต้านให้ไว้ที่ 1,450 จุด
14 มิ.ย. 2559

นายสุโชติ ถิรวรรณรัตน์ ผู้จัดการฝ่ายวิจัย บล.เคจีไอ (ประเทศไทย) เปิดเผยถึงตลาดหุ้นไทยวันนี้ (14 มิ.ย.) Outperform ตลาดต่างประเทศทั้งตลาดในยุโรปที่เทรดบ่ายติดลบ เช่นเดียวกับดาวโจนส์ฟิวเจอร์ และตลาดเอเชียที่ติดลบถ้วนหน้า โดยหากมองในแง่ Valuation ของตลาดฯที่ระดับ 1,420 จุดยังมี upside ให้นักลงทุนเข้าซื้อได้ เนื่องจากฝ่ายวิจัยมองเป้าหมายพื้นฐานปีนี้ที่ระดับ 1,480 จุด
อย่างไรก็ตาม ตลาดฯ ยังคงแกว่ง Sideway up เนื่องจากมีปัจจัยลบจากต่างประเทศกดดันอยู่ ไม่ว่าจะเป็นเรื่องของอังกฤษที่อาจจะออกจากการเป็นสมาชิกอียู ซึ่งจะรู้ผลการทำประชามติ (Brexit) สัปดาห์หน้า, ราคาน้ำมันปรับตัวลงกดดันหุ้นในกลุ่มพลังงาน และ MSCI จะเพิ่ม A-Share ของจีนเข้ามาคำนวนในดัชนี อาจทำให้บางกองทุนขายหุ้นไทยออกไปบ้างเพื่อปรับเพิ่มน้ำหนักในหุ้นจีน รวมถึงการประชุมคณะกรรมการนโยบายการเงินของธนาคารกลางสหรัฐ (FOMC) ในสัปดาห์นี้ที่จะต้องติดตามดูต่อไป ด้วยปัจจัยดังกล่าวนี้อาจทำให้ตลาดฯ บวกได้ไม่มากนัก
แนวโน้มการลงทุนในวันพรุ่งนี้ (15 มิ.ย.) เชื่อว่าตลาดจะแกว่ง Sideway up โดยในทางเทคนิคให้แนวรับที่ 1,412 จุด หากหลุดลงมาต่ำกว่านี้อาจจะลงไปทดสอบ 1,400 จุด ส่วนแนวต้านให้ไว้ที่ 1,450 จุด ทั้งนี้ หุ้นที่น่าจะช่วยหนุนตลาดฯน่าจะเป็นหุ้น BANPU เนื่องจากราคาถ่านหินฟื้นตัวขึ้น, หุ้นในกลุ่มการบริโภคภายในประเทศ อย่างกลุ่มค้าปลีก แนะนำ CPALL, กลุ่มอสังหาริมทรัพย์ แนะนำ ANAN และยังแนะนำ KTC ด้วย เนื่องจากมองว่าในครึ่งหลังปีนี้ฝนน่าจะตกแล้วก็ทำให้เรื่องของภัยแล้งคลี่คลายไปได้
 
หลักทรัพย์ที่มีมูลค่าการซื้อขายสูงสุด 5 อันดับแรก
AAV ปิดที่ 6.25 บาท เพิ่มขึ้น 0.25 บาท
BANPUปิดที่ 13.20 บาท เพิ่มขึ้น 1.00 บาท
CPALL ปิดที่ 47.75 บาท เพิ่มขึ้น 0.25 บาท
JAS ปิดที่ 5.20 บาท เพิ่มขึ้น 0.26 บาท
PTTEP ปิดที่ 80.75 บาท ลดลง 0.25 บาท